b'\n_START_ARTICLE_\nBussulykken p\xc3\xa5 Lj\xc3\xb8sne\n_START_PARAGRAPH_\nBussulykken p\xc3\xa5 Lj\xc3\xb8sne skjedde p\xc3\xa5 Lj\xc3\xb8sne i L\xc3\xa6rdal ca. klokka 17.15 den 24. mai 1978. I en skarp sving p\xc3\xa5 veien som i dag er europavei 16 mistet en semitrailer flere sponplater da den m\xc3\xb8tte en turistbuss. Platene traff bussen og mange av passasjerene. 7 personer omkom i ulykken og like mange ble alvorlig skadet._NEWLINE_Traileren fra Firda Billag kom fra Gj\xc3\xb8vik og var p\xc3\xa5 vei til F\xc3\xb8rde med sponplater. Samtidig var bussen fra Winge Reisebureau p\xc3\xa5 vei opp L\xc3\xa6rdalsdalen til Tyin med 28 amerikanske turister, guide og sj\xc3\xa5f\xc3\xb8r. P\xc3\xa5 vei inn i den s\xc3\xa5kalte Ove-svingen p\xc3\xa5 Lj\xc3\xb8sne fikk hengeren p\xc3\xa5 traileren en liten sleng og kom litt for langt inn p\xc3\xa5 veien. Hengeren ble sneiet av bussen som kom imot. Lastestroppene som holdt sponplatene p\xc3\xa5 hengeren ble slitt av, og flere plater falt av hengeren og traff bussen. Platene knuste vinduene p\xc3\xa5 bussens venstre side og traff passasjerene med stor kraft._NEWLINE_Bussj\xc3\xa5f\xc3\xb8ren kom fysisk uskadd fra ulykken. Trailersj\xc3\xa5f\xc3\xb8ren ble d\xc3\xb8mt for uaktsomhet og fikk 30 dager betinget fengsel og m\xc3\xa5tte betale 1000 kroner i bot og 500 kroner i saksomkostninger.'